**LEES: PSALM 149**

**Hoë trou**

**1. ŉ Hoë trou klankstelsel**

Praat ons nog in vandag se tyd van ŉ “hoë trou” klankstelsel? Ek dink ons gebruik baie eerder vandag die Engelse uitdrukking “*hi-fi” - “high fidelity” –* “hoë trou.”

Ek wonder of die kinders wat hier is weet waarom mense baie jare gelede van hoë trou radios en platespelers en goed begin praat het? Weet julle, dit was nog in die tyd toe mense se musiek op sulke groot swart plate was. Ons het hulle langspeel plate genoem. Deesdae gebruik sommige restaurante hulle vir plekmatjies. Maar in daardie tyd, toe die musiek op hierdie swart langspeelplate was, was daar sekere platespelers wat beter was as ander. Hulle het die musiek mooier en suiwerder gespeel. Daar was minder geruis oor die luidsprekers. Dit het meer geklink soos wat die musiek sou klink as jy die regte instrumente daar by jou in die kamer speel. So die musiek wat uitgekom het was meer getrou aan hoe die musiek regtig moes klink. En daarom is die platespelers wat so musiek kon maak hoë trou stelle genoem. En dis wat ons deesdae nog steeds bedoel! As ons van ŉ *hi-fi* praat, dan bedoel ons dis ŉ ding wat ŉ cd of ŉ mp3 móói kan speel. Die musiek wat daardeur kom klink goed.

Nou, weet julle, hier in hierdie psalm waarna ons vandag luister hoor ons ook van trou. Drie keer praat die psalm van die **troue dienaars** van die Here. Dis húlle wat moet musiek maak. Dis hulle wat ŉ nuwe lied tot eer van die Here moet sing. En die musiek en die nuwe lied is woorde, maar dis ook aksie. Die woorde en die optrede is ineengevleg met mekaar, want later lees ons dat die troue dienaars hier in die wêreld vir die nasies wys wie regtig Koning is – God die Here. En so die aksie en die woorde maak alles saam die nuwe lied wat die Here se troue dienaars tot sy eer moet sing.

Maar nou kan ŉ mens twee vrae hieroor vra. In die eerste plek: waar kom die musiek, die nuwe lied vandaan? En in die tweede plek: is die lied wat die dienaars van die Here sing in hoë trou? Dink bietjie saam met my oor hierdie vrae.

**2. Waar kom die lied vandaan?**

In die eerste plek: waar kom die lied wat gesing moet word vandaan? Kyk wat sê vers 4 van die psalm: *“Die Here is goed vir sy volk, Hy kroon die hulpeloses met oorwinning.”* Dit begin alles by die Here. Dit begin daarby dat God goed is. En God se goedheid stroom uit Hom uit in die wêreld wat Hy maak. So hierdie wêreld is deurtrek van God se goedheid en liefde. Die wêreld is deurtrek van God se nabyheid en versorging. Die eerste wat ons vanoggend moet hoor is dat die nuwe lied, die lied van die lewe van die Here af kom. En dit is nie asof God die woorde en die musiek van baie ver af (buitekant die heelal) vir ons aanstuur of e-pos nie. God is hier by ons, en die musiek is opgeneem ín die wêreld. In wat ons is. Die musiek is in ons harte geskryf. Ons is gemaak vir verhouding; ons is gemaak om oop te wees vir God se goedheid wat in ons in stroom; ons is gemaak vir liefde. Die musiek is opgeneem (ge-record) in die bome en die klippe en die koppies, in die rustelose dinamika van menselewens, in ouers en kinders se verhouding, in die stilte van ŉ sonsondergang. Die musiek is oral om ons en in ons. Die vraag is net of ek en jy “hoë trou” klankstelsels is – of ons hierdie musiek deur ons in hoë trou kan laat klink, of nie.

**3. Dié Troue Dienaar**

Is jy en ek regtig ŉ troue dienaar van die Here? As ek eerlik moet wees, dan moet ek erken dat die musiek wat ek maak – die lied wat ek sing - maar baie keer dowwe plekke in het, vals note laat hoor. Ek probeer so hard om oop te wees, vry te wees. En as ek my weer kom kry, dan is ek maar weer verstrik in my eie self-twyfel. Dan sluip daar maar weer bitterheid in my lewe in. En ek koester ŉ wrok, en almal skuld my, en dis hoekom ek is wie ek is. En daar is ŉ klomp geruis in my verhoudings. Dit begin in my verhouding met myself, en dit word ge-eggo en dit kring uit soos ŉ kringfluit in my verhouding met die mense rondom my.

Kan jy ook die geruis in jou eie lewe waarneem? Kan jy ook besef dat die klank wat jy voortbring in jou lewe baiekeer maar krakerig en dof is; of skel en skeefgetrek? Dis wat die Here se mense maar elke keer weer deur die geskiedenis moes besef. Uit onsself kry ons nie die musiek gemaak nie. Dis wat die volk Israel deur skade en skande oor baie eeue geleer het. Die Here het hulle geroep om sy troue dienaars te wees; om sy lied in hoë trou te laat klink. En hulle kry dit eenvoudig nie reg uit hulle self nie. Die troue dienaars is toe nie hoë trou nie; ek en jy is toe nie hoë trou nie...

Liewe broers en susters, hoor die goeie nuus, en hoor die troos dat die lied by die Here begin. Die lied van sy goedheid en sy liefde kan nooit nié weerklink nie. Want dit is wat die skepping ís. Dit is wat die wêreld gemaak is om te wees. En daarom gee God ŉ Troue Dienaar. Daar is een Troue Dienaar, en dit wat ons ander nie uit onsself kon doen nie, dit doen Hy. Hy laat God se lied in hoë trou weerklink. Jesus Christus, dié Troue Dienaar. Hy sing God se lied van liefde en goedheid en verhouding met sy hele lewe. En hy sing dit tot in die uiterstes van die lewe, tot in die grootste pyn van die kruis en tot in die uiterste van die graf. En Hy hou nooit op om God se lied in hoë trou te laat hoor nie. En op die opstandingsdag breek die lied deur. En dit word net al hoe helderder en suiwerder en mooier.

**4. Ons, die troue dienaars**

Is dit nie goeie nuus om op so ŉ mooi lente oggend soos vanoggend te hoor nie, broers en susters? Die Heilige Gees dra Jesus Christus se nuwe lied in ons lewens in. Die Heilige Gees maak ons die luidsprekers waardeur Christus se lied speel. Sy lied is ons lied. Ons kán daarom troue dienaars wees wat ŉ nuwe lied tot eer van die Here sing. Ons moet dit net doen! Op ŉ miljoen verskillende maniere sing die skepping God se lied – die lied van liefde en trou en goedheid wat nog altyd daarin opgeneem is. Ons sien dit nou weer met die nuwe groen blare wat uitkom, die bome wat begin bloeisels maak, die voëls wat begin neste bou. Die reëlmaat van die seisoene vertel van God se trou.

Maar ons as gemeente word ook uitgenooi daartoe deur ons jaartema van viering, deur ons vreugdefees die afgelope naweek, deur die erediens vanoggend. Ons word opgeroep om ons te verheug oor ons Maker, soos vers 2 sê.

Kan jy en ek bewus word van die lied wat op ons harte geskryf is? Van die oneindige mooi melodie wat ons uitgenooi word om in Christus te sing?

Wat is die krapplekke op die cd van jou lewe? Waar haak dit vas? Waar bly dit spring? Dit is mos hoe kompulsies en obsessies in ŉ mens se lewe werk – net soos ‘n cd wat vashaak of spring. Wat maak die Here nou vir jou oop hieromtrent? Kan jy insien dat dit dinge is wat keer dat jy hoë trou musiek maak, en dat dit nie so hoef te wees nie? Dit kan reg gemaak word. Die Heilige Gees bring Christus se lewe en dood en opstanding in ons lewe in. En dit word beter.

Ons is die mense wat geroep is om troue dienaars te wees. Ons moet die lied van die nuwe lewe laat klink. Uit onsself kan ons dit nie doen nie. En dit is nodig dat ons dit moet besef. Dan kan ons deur dié Troue Dienaar, Jesus Christus, regtig hoë trou musiek met ons lewe maak. Kom ons doen dit!

AMEN